Euro 2020: L-Ingilterra jirbħu Grupp D Ingilterra ……………1 Repubblika Ċeka …0 L-Ingilterra qamu għall-okkażjoni biex għelbu lir-Repubblika Ċeka bl-iskor ta' 1-0 biex rebħu Grupp D u li jfisser li fl-Aħħar 16 se jilagħbu kontra t-tieni post ta' Grupp F filwaqt li ċ-Ċeki spiċċaw fit-tielet post. L-Ingilterra kellhom bidu qawwi meta wara biss minuta u 50 sekonda huma ġew imċaħħda milli jiftħu l-iskor meta, wara li Raheem Sterling rċieva mingħand Luke Shaw, huwa antiċipa l-ħarġa tal-goalkeeper Tomas Vaclik billi llobja l-ballun iżda bl-għajta tal-goal, ħabat mal-lasta. Mandankollu, fit-12-il minuta l-Ingliżi fetħu l-iskor meta azzjoni mibdija minn Bukayo Saka, Jack Grealish xeħet cross insidjuż biex fuq it-tieni lasta kien hekk RAHEEM STERLING li bir-ras tefa' fix-xibka. Fil-25 minuta, Harry Ka­ne rċieva mingħand Harry Maguire fil-kaxxa … ik­kon­trol­la l-ballun iżda x-xutt bid-dawra ra lill-goalkeeper Ċek iwettaq save kbir. Fis-36 minuta, iċ-Ċeki resqu viċin meta x-xutt ta' Tomas Soucek għadda jħakkek mal-wieqfa, b'Jordan Pickford megħlub għal kollox. Fl-ewwel karta tat-tieni taqsima, iċ-Ċeki kienu spustati aħjar biex l-Ingliżi naqqsu l-momentum tar-ritmu li bih ġiegħlu lill-avversarji jirtiraw lura matul l-ewwel taqsima. Peró, eventalment l-Ingliżi reġgħu sabu l-forma biex ikkontrollaw mingħajr tant tbatija lill-avversarji. Fil-85 minuta, l-Ingliż ħasbu li skorjaw it-tieni goal meta Jude Bellingham għadda lejn Jordan Henderson li xeħet fix-xibka iżda kien f'pożizzjoni ta' offside u ġustament it-tentattiv tiegħu ġie mħassar. Bil-ħin għaddej, iċ-Ċeki dehru frustrati li ma setgħux isibu l-goal tad-draw fejn anke bdew jirrikorru għal daħliet xejn kumplimentużi. Din ir-rebħa għall-Ingliżi tfisser ukoll li huma se jilagħbu l-partita li jmiss f'Wembley Stadium biex se jkollhom il-vantaġġ home. Ammoniti : J. Boril (RĊ)